First Certificate

Ël First Certificate an anglèis, o FCE a l'é 'n sertificà 'd cognission lenghìstica an anglèis për coj che a lo parlo sensa esse nàit an Gran Brëtagna. Cost sertificà a ven goernà da l'Università ëd Cambridge për mojen dël Cambridge Assessment. A fa part ëd la serie dj'esam ESOL ëd l'Università 'd Cambridge. 

Ël FCE a l'é diferent da àutri sertificà, coma për esempi, ël TOEFL përchè a l'é vàlid për tuta la vita.

 Esam 

L'esame a l'é fàit ëd sinch part:

Reading (cognission ëd la letura) 
Writing (Scritura) 
Use of English (usage ëd l'anglèis) 
Listening (cognission oral) 
Speaking (parlé) 

 Reading 

Ant la session ëd la letura, lë student a l'ha da repliché a quat domande con ëd test con 350-700 paròle. Costa part ëd l'esam a dura n'ora e 'n quart.

 Writing 

Ël writing a l'é fàit da doe part dont un-a obligatòria antramentre che l'àutra as peul sërn-se tra vàire possibilità. Ant la prima part a venta scrive na litra comersial e ant la sgonda a venta scrive n'artìcol; costa part a dura n'ora e mesa.

 Use of English 

Ël Use of English a dura n'ora e 'n quart e a l'ha sinch moment diferent anté che lë student a l'ha da ampinì ij veuid trames a le paròle dël test, ampinì ij veuid sensa agiut, trasformé le paròle, rangé le paròle, corege j'eror e formé 'd paròle. A dura n'ora e 'n quart.

 Listening 

Ant ël Listening a venta repliché a na serie 'd domande fàite dzora ëd test parlà (che a peulo esse 'd conte, ëd giornaj, e via fòrt).

 Speaking 

An costa part ëd l'esam ij doi student candidà al FCE a son anterogà da doi professor e l'anterogassion a l'é fàita da quat moment. Ant la prima as fan ëd domande përsonaj al candidà antramentre che ant la sgonda lë student a l'ha da comenté 'd fòto. Ant la tersa ij doi candidà a parlo tra 'd lor e, ant la quarta, student e professor a parlo 'd quaicòs ëd real.

Categorìa:Lenghìstica